
Nordens største optikerkæde dannes

Den svenske Synsam-kæde og Alipes - det nystartede investeringsselskab, der ejes af Inter IKEA, IKANO og Catella - slår sig sammen med den danske optikerkæde Profil Optik. 
Synsam-sfæren i Sverige, Norge og Finland samt Profil Optik i Danmark udgør tilsammen 400 butikker, har 3.000 ansatte og en omsætning på ca. 

3 milliarder kroner. Dermed dannes Nordens førende optikergruppe med godt og vel en fjerdedel af det nordiske marked.
Alipes og Synsam har opkøbt 96 Profil Optik-butikker i Danmark. De resterende 28 butikker fortsætter som franchise-butikker. De opkøbte Profil Optik-butikker havde i 2006 en omsætning på 565 millioner danske kroner. 

- Synsam/Alipes er den rigtige partner for os, både på grund af den stærke iværksætterånd, der hersker i begge selskaber, og den stærke positionering, de har inden for højprofil-segmentet, siger Finn Heiredal, bestyrelsesformand i Profil Optik.

Profil Optik fortsætter som selvstændig virksomhed i Danmark.  

- Det er virkelig glædeligt, at så mange butikker gik med på tilbuddet. Den nye Profil Optik kan nu styrke sin position yderligere på det danske marked ved at effektivisere kæden og udvikle butikkerne endnu bedre, mener Jørgen Nielsen, adm. direktør i Profil Optik.

For Synsam og Profil Optik betyder aftalen, at man nu får adgang til hele det nordiske marked. 
- Det er nødvendigt for at kunne vise styrke og volumen i forhandlingerne med de internationale grossister, der kontrollerer de stærkeste varemærker, siger Gunnar Harbom, adm. direktør i Synsam Sverige.

- En vigtig faktor i denne aftale er, at den enkelte butiksejer fortsætter som betydelig ejer i kæden, siger Christian Riisberg, ansvarig på Alipes. 

Alipes/Synsam bliver majoritetsejere i Profil Optik, men butiksejerne vil stadig have et betydeligt ejerskab i kæden.  

· Det nordiske optikermarked oplever for tiden en stærk konsolidering. Aftalen udgør den første fase i den igangværende strukturomlægning og vil blive fulgt op af flere, siger Christian Riisberg.

Alipes
Alipes er et investeringsselskab, der ejes af Inter IKEA, IKANO og Catella Investments. Selskabets forretningsidé er at investere i detailhandels- og forbrugsvarevirksomheder i Norden i et langsigtet perspektiv. Selskabet har hovedsæde i Stockholm.
 
Synsam
Synsam blev grundlagt i 1968. I dag er Synsam Nordens førende optikerkæde med over 300 butikker, heraf godt 150 i Sverige. Omsætning i Sverige 1,4 milliarder kroner, Norden 2 milliarder.  Alle Synsam-butikker har autoriserede optikere og kontaktlinseoptikere.
